b'\n_START_ARTICLE_\nDem\xc3\xa8ter\n_START_SECTION_\nEl rapte de Pers\xc3\xa8fone\n_START_PARAGRAPH_\nPers\xc3\xa8fone era filla de Zeus i Dem\xc3\xa8ter. En la llegenda m\xc3\xa9s estesa era filla \xc3\xbanica. Va cr\xc3\xa9ixer feli\xc3\xa7 entre les nimfes, en companyia de les seves germanes, les altres filles de Zeus, Atena i \xc3\x80rtemis. No li importava el matrimoni fins que el seu oncle Hades es va enamorar d\'ella i la va raptar amb l\'ajuda de Zeus. El lloc del rapte \xc3\xa9s normalment el prat d\'Enna, a Sic\xc3\xadlia. En el moment que la noia estava collint un narc\xc3\xads (o un lliri) es va obrir la terra, va apar\xc3\xa8ixer Hades i se l\'emport\xc3\xa0 al seu regne. Des d\'aquell moment va comen\xc3\xa7ar per Dem\xc3\xa8ter la llarga recerca de la seva filla, i va rec\xc3\xb3rrer tot el m\xc3\xb3n conegut. Quan Pers\xc3\xa8fone va desapar\xc3\xa8ixer per l\'abisme, va fer un crit que Dem\xc3\xa8ter va sentir. Hi va acudir per\xc3\xb2 no trob\xc3\xa0 ning\xc3\xba. Durant nou dies i nou nits, sense menjar ni beure ni banyar-se ni arreglar-se la deessa vag\xc3\xa0 pel m\xc3\xb3n amb una torxa encesa a cada m\xc3\xa0. Al des\xc3\xa8 dia trob\xc3\xa0 H\xc3\xa8cate, que tamb\xc3\xa9 havia sentit el crit, per\xc3\xb2 no va veure el raptor. Nom\xc3\xa9s H\xc3\xa8lios, el Sol, que ho veu tot podria dir-li el que havia passat. Dem\xc3\xa8ter va decidir no tornar al cel i buscar per tota la terra la seva filla. Va adoptar l\'aspecte d\'una dona vella i va anar a Eleusis. All\xc3\xa0 s\'assegu\xc3\xa9 en una pedra que des de llavors se\'n va dir "pedra sense alegria" i despr\xc3\xa9s va anar al palau de Celeu, el rei del pa\xc3\xads. Unes dones la van acollir i una d\'elles, Iambe, la va fer riure amb les seves bromes. La deessa es va posar al servei de Metanira, esposa de Celeu, que la llog\xc3\xa0 per fer de dida. Li van confiar Demof\xc3\xb3, o en altres versions el petit Tript\xc3\xb2lem. La deessa el va voler fer immortal per\xc3\xb2 no ho va aconseguir per la inoportuna intervenci\xc3\xb3 de Metanira. La deessa es va donar a con\xc3\xa8ixer i va encarregar a Tript\xc3\xb2lem la missi\xc3\xb3 d\'estendre pel m\xc3\xb3n el cultiu del blat. Del seu periple per la terra van quedar llegendes per tot Gr\xc3\xa8cia, i molts temples dedicats a la deessa, dels quals s\'explicava que s\'havien constru\xc3\xaft en llocs on havia estat ben acollida.\n_START_SECTION_\nDem\xc3\xa8ter i Hades\n_START_PARAGRAPH_\nL\'exili de Dem\xc3\xa8ter per la terra va fer que no s\'ocup\xc3\xa9s de les seves obligacions i la terra es va tornar est\xc3\xa8ril. Per aix\xc3\xb2 Zeus va ordenar a Hades que torn\xc3\xa9s Pers\xc3\xa8fone a la seva mare. Per\xc3\xb2 ja no era possible, ja que la jove havia trencat el dejuni menjant un gra de magrana durant la seva estada als inferns, i aix\xc3\xb2 l\'impedia de tornar. Per\xc3\xb2 Dem\xc3\xa8ter i Hades van arribar a un acord amb la intervenci\xc3\xb3 de Zeus: Dem\xc3\xa8ter tornaria al seu lloc a l\'Olimp i Pers\xc3\xa8fone partiria l\'any entre l\'Hades i la seva mare. Aix\xc3\xad, cada primavera, Pers\xc3\xa8fone surt dels estatges subterranis i puja al cel amb els primers brots de la natura, i torna a les ombres a l\'\xc3\xa8poca de la sembra. Tot el temps que mare i filla estan separades, la terra es torna est\xc3\xa8ril, \xc3\xa9s l\'\xc3\xa8poca de l\'hivern.'